user
Tuliskan satu karangan yang bertajuk Langkah Memajukan Mutu Sukan Negara.


assistant
Sukan boleh didefinisikan sebagai segala jenis gerak badan yang memerlukan tenaga dan digunakan untuk permainan. Mutakhir ini, kita dapat melihat bahawa sukan mampu menjadi sebuah industri yang menjana ekonomi di peringkat tempatan dan juga global. Sebagai contoh, penganjuran Piala Dunia Bola Sepak 2018 di Rusia telah mendapat jumlah keuntungan sebanyak 5 billion US Dollar hasil daripada hak penyiaran dan pelbagai lagi. Namun, sebelum melihat kepada potensi sukan secara global, adakah mutu sukan negara kita berada di tahap yang membanggakan? Apakah langkah-langkah yang perlu dilaksana bagi memajukan mutu sukan negara?

Langkah utama dalam memajukan industri sukan tempatan adalah dengan memastikan infrastruktur sukan yang lengkap disediakan di seluruh negara. Secara asasnya, setiap aktiviti sukan memerlukan gelanggang permainan seperti padang, kolam renang dan balapan. Cuba kita lihat di kawasan berdekatan kita, adakah setiap dearah mempunyai kolam renang, padang dan balapan yang cukup sifatnya dan diselenggara dengan baik? Sekiranya tidak maka kegagalan penyediaan infrastruktur sukan yang lengkap adalah perkara yang menyumbang kepada pembantutan kemajuan sukan negara. Jika tiada infrastruktur sukan yang mudah untuk diakses oleh komuniti, maka pencarian bakat untuk atlet terbatas. Kerajaan atau Pihak Berkuasa Tempatan (PBT) boleh bekerjasama dengan syarikat swasta bagi memastikan infrastruktur sukan dalam komuniti sentiasa ditambah baik dan diselenggara. Khidmat komuniti ini bukan sahaja menguntungkan komuniti setempat malah mampu mengangkat jenama syarikat swasta seperti CIMB Bank yang menaja industri sukan berbasikal negara.

Selain itu, mutu sukan negara boleh ditambah baik dengan mendedahkan atlet-atlet negara di peringkat antarabangsa. Kementerian Pendidikan Malaysia telah menubuhkan Sekolah Sukan Malaysia bagi mencungkil bakat dan menghasilkan atlet professional bertaraf antarabangsa. Namun begitu, peratusan kejayaan atlet ini dilihat tidak memberansangkan. Pelbagai faktor yang menyebabkan atlet-atlet ini tidak berjaya antaranya adalah kerana kurangnya pendedahan di peringkat antarabangsa. Pendedahan diperingkat antarabangsa perlu dimulakan sejak usia muda agar mereka tidak mengalami kejutan budaya dan belajar untuk menyaingi tahap kompetitif di peringkat antarabangsa. Pelbagai inisiatif yang telah diperkenalkan dalam beberapa sukan seperti Akademi Bola Sepak Mohktar Dahari yang menganjurkan Piala Mokhtar Dahari. Penganjuran yang melibatkan pasukan daripada Jepun, China dan Eropah mampu memberikan pengalaman dan pengajaran yang berharga kepada pemain akademi yang berumur lingkungan 13 hingga 15 tahun. Maka, pendedahan yang berterusan pasti akan meningkatkan tahap prestasi atlet tempatan setaraf dengan atlet antarabangsa.

Di samping itu, kemajuan sains dan teknologi hari ini juga wajar untuk diaplikasikan dalam sukan di negara kita. Kehadiran Institusi Sukan Negara adalah amat mustahak dalam menghubungkan sains dan teknologi dengan industri sukan tempatan. Tahap kompetitif sukan di peringkat antarabangsa lazimnya sukar untuk kita capai melainkan atlet tersebut mempunyai bakat yang besar. Tetapi, kita mampu membentuk atlet bertaraf antarabangsa dengan menggunakan kaedah saintifik dalam meningkatkan prestasi atlet tempatan kita. Antara kaedahnya adalah dari segi penjagaan nutrisi dan diet atlet, corak latihan dan fisioterapi yang sesuai untuk atlet agar mereka mampu menghasilkan prestasi tertinggi apabila bersaing di peringkat antarabangsa. Kemahiran ahli perubatan tempatan kita tidak wajar untuk disia-siakan dan sukan mampu menjadi cabang kepada kemajuan sains dan teknologi yang akan menaikkan nama negara di persada antarabangsa.

Tuntasnya, pelbagai langkah yang boleh digarap dalam memastikan kemajuan sukan negara meningkat dari semasa ke semasa. Kejayaan atlet-atlet seperti Datuk Lee Chong Wei, Datuk Nicol Ann David dan Azizulhasni Awang sepatutnya membuka jalan kepada kelahiran atlet-atlet tempatan bertaraf antarabangsa yang lain. Semoga pihak yang bertanggungjawab dalam menguruskan sukan di negara kita tidak kira peringkat negara ataupun peringkat sekolah mampu melaksanakan tugas dengan komitmen dan dedikasi terhadap kemajuan sukan negara. Pelbagai formula dan langkah yang boleh diatur dan tidak semua berjaya untuk menghasilkan apa yang kita kehendaki tetapi sebaliknya apakah langkah seterusnya yang wajar untuk difikirkan oleh semua pihak bagi membawa sukan tempatan kita bersaing diperiingkat antarabangsa.